Къэзыгъэзэжхэм ятеухуауэ
Адыгэм и тхыдэри, хабзэри, гъуазджэри къызэщIэзыубыдэ «Черкесия» фильмым и еплIанэ Iыхьэр, «Черкесия. Возвращение» зи фIэщыгъэр, дунейм къытехьащ. Ар и лэжьыгъэщ Адыгейм щыщ щIалэ Нэгъаплъэ Аскэрбий.
Фигу къэдгъэкIыжынщи, «Черкесия» фильмым Нэгъаплъэр йолэжь 2007 гъэ лъандэрэ. Япэ Iыхьэм IупщIу къыщыгъэлъэгъуащ Шэр-джэс щIыналъэр зэрыщыIамрэ ар зэрызэтрагъэщэщамрэ. Абы къыкIэлъыкIуэ «Черкесия. Адыгэ хабзэ» жыхуиIэм (2009 гъэм трахащ), зэрыгурыIуэгъуэщи, къыщыIэта гупсысэр лIыгъэ, хахуагъэ, адыгагъэ лъэпкъым зэрыхэлъаращ. 2011 гъэм дунейм къытехьа «Черкесия. Чужбина» фильмыр теухуащ Урыс-Кавказ зауэм и зэранкIэ адыгэр дуней псом текъухьа зэры- хъуам. Иужьрей дыдэр, «Черкесия. Возвращение»-р зытепсэлъыхьыр зи лъахэ къэзыгъэзэж адыгэхэрщ.
Нэгъаплъэ Аскэрбий жеIэ: «Адыгэ лъэпкъыр узыншэу, пщIэрэ щхьэрэ иIэу дунейм тетын щхьэкIэ, Iэмал имыIэу псори зы дыхъужын хуейщ».
Фильмым адыгэ Iуэхум щытопсэлъыхь къэрал къулыкъущIэхэр, публицист цIэрыIуэхэр, тхакIуэхэр, я Хэку къэкIуэжа ди лъэпкъэгъухэр. Ар Иордание, Тырку, Германие, Москва, Санкт-Петербург, Къэбэрдей, нэгъуэщI щIыпIэхэми щытрахащ.
Фильмыр къызэрытщыхъуами абы еплъахэм я гупсысэми ди газетым и къыкIэлъыкIуэ къыдэкIыгъуэхэм ящыщ зым фыкъыще-джэ.
БАГЪЭТЫР Луизэ.
